ไฟแนนซ์ทูเดย์
ช่วงที่ผ่านมาถือว่า ชื่อของ วิชิต สุรพงษ์ชัย จะฮอตฮิตติดชาร์ตไปแทบทุกเรื่อง
8 มี.ค. 2555

“จงทำเมื่อเห็นว่าถูกต้อง แต่อย่าทำเพราะเห็นว่าถูกใจ” 
ช่วงที่ผ่านมาถือว่า ชื่อของ วิชิต สุรพงษ์ชัย จะฮอตฮิตติดชาร์ตไปแทบทุกเรื่อง ไม่ว่ารัฐมนตรง รัฐมนตรี ขนาด ว.5 ชั้น 7 ก็มีเอี่ยว ในฐานะเจ้าภาพ 555 มิใช่เจ้าภาพที่เป็นโต้โผ แต่เป็นเจ้าภาพของงานสัมมนาที่เชิญน้องรัก กัปตันโต้ง-กิตติรัตน์ ณ ระนอง รองนายกรัฐมนตรีและ รมว.คลัง มาปาฐกถาพิเศษในวันดังกล่าวช่วงเวลา 13.30 น. ประมาณนั้นแหละ ก่อนที่เหตุ ว.5 ชั้น 7 เกิดขึ้นร่วม 2 ชั่วโมง ดังนั้น ถ้าถามว่าใครอยู่ในเหตุการณ์บ้าง ซีอีโอวิชิตรู้จริง 555
...ดร.วิชิต ซึ่งเป็นประธานกรรมการบริหาร ธนาคารไทยพาณิชย์ ถึงตอนนี้น่าจะเป็นต้นแบบผู้นำองค์กรชั้นนำของประเทศไทยก็ว่าได้ วิถีการทำงานที่รุกรับเร็ว และคอนเนกชันของเขานั้นเข้าขั้นเซียนเหยียบเมฆ 




ต้นกล้าได้มีโอกาสพูดคุยกะ ดร.วิชิต หลายครั้ง หลายคราและหลายรส ดร.วิชิตนั้น บอกว่า ทุกคนสามารถเป็นผู้นำได้ และการเป็นผู้นำนั้น ไม่มีห้องเรียน ไม่มีสูตรสำเร็จที่สอนความเป็นสุดยอดผู้นำให้กับใครได้
ขึ้นอยู่กับ Sense ผู้นำ จะต้องรู้ว่าอะไรที่ขาดและควรจะหาได้จากที่ไหน ควรหาใครมาเสริมสิ่งที่ขาด อันนี้สำคัญ ดร.วิชิต เคยให้เคล็ดลับ
แถมการเป็นผู้นำนั้นมิได้หมายความว่า จะมาจากการศึกษา แต่มาด้วยการยอมรับของกลุ่มคน คนจะเป็นผู้นำต้องมีบุคลิกภาพบางอย่างที่เหนือกว่าคนอื่น และต้องมีเครือข่าย ถ้าเก่งด้านใดด้านหนึ่งก็คงเป็นได้แค่ผู้รู้ ผู้เชี่ยวชาญ
...ว้าวในที่สุด เลห์แมน บราเธอร์ส ที่เคยเป็นวาณิชธนกิจรายใหญ่อันดับ 4 ของสหรัฐและยื่นล้มละลายเมื่อวันที่ 15 ก.ย. 2551 ก็ประกาศว่า บริษัทพ้นสภาพล้มละลายและกลับมาเป็นบริษัทที่มีสภาพคล่องแล้ว และจะเริ่มชำระหนี้คืนก้อนแรก 1 หมื่นล้านเหรียญสหรัฐ ให้กับบรรดาเจ้าหนี้ในวันที่ 17 เม.ย.นี้
ขณะนี้บริษัทมีเงินสดและสินทรัพย์รวมเกือบ 6.5 หมื่นล้านเหรียญสหรัฐ หรือเกือบ 2 ล้านล้านบาท สำหรับใช้ชำระหนี้ ซึ่งคิดเป็น 1 ใน 7 ของมูลค่าหนี้ที่แท้จริงราว 4.5 แสนล้านเหรียญสหรัฐ 
เลห์แมน บราเธอร์ส จะดำเนินธุรกิจที่อาคารเดิมในย่านแมนฮัตตันของนครนิวยอร์ก แต่ได้ลดจำนวนพนักงานลงมาจาก 2.5 หมื่นคน เหลือ 400 คน